SRI precizează că din datele strânse până în acest moment, inclusiv de la partenerii externi, există informația că în mai multe zone de conflict, inclusiv în Siria și Irak, sunt folosite cartele telefonice românești.

SRI mai arată că există posibilitatea ca aceste cartele să fie folosite de românii care locuiesc în aceste zone de conflict, dar și ca aceste cartele să fie folosite și de persoane care au legături cu entități teroriste.

În zona Siriei și a Irakului este activă organizația teroristă Stat Islamic.

SRI mai face o precizare: în acest moment sunt în lucru mai multe cazuri, inclusiv cu parteneri din străinătate ai SRI, în care se încearcă identificarea unor persoane care au folosit aceste cartele telefonice preplătite și că în aceste cazuri este nevoie de foarte multe resurse umane pentru a identifica cine se află la celălalt capăt al firului.

Digi24 a întrebat SRI dacă aceste cartele prepaid românești au vreo legătură cu atentatele din Paris și Bruxelles, dar instituția a răspuns că nu poate confirma dacă au fost folosite cartele românești în pregătirea acestor atacuri.

Răspunsul SRI, solicitat de Digi24, vine după ce șeful Guvernului, Dacian Cioloș, a declarat duminică, într-o emisiune televizată, că deţine informaţii conform cărora cartele prepaid cumpărate în România ar fi fost folosite de atentatori în pregătirea unor atacuri. Premierul mai spunea că a fost avertizat de SRI că necunoaşterea identităţii persoanelor care deţin cartele preplătite e un obstacol în lupta împotriva terorismului.

La rândul său, Marius Bostan, Ministrul Comunicațiilor și pentru Societatea Informațională, a vorbit la emisiunea „24 de minute” despre cartelele prepaid și nevoia ca ele să fie identificate.

„E foarte importantă declararea operatorului și utilizatorului de date personale. Datele personale trasmise trebuie să fie confidențiale. Utilizarea acestei baze de date, asta e problema. Accesul la informație trebuie făcută conform legii, numai cu mandat judecătoresc, și reținerea datelor trebuie să se facă conform legii. Avem legislație, dar la cumpărarea cartelei nu sunt datele personale retinute”, a menționat Marius Bostan, adăugând că impactul economic nu va fi semnificativ.